정조 6년
壬寅五月初十日卯時。上御誠正閣。大臣戶惠堂同爲入侍時。領議政徐命善。判中樞府事鄭弘淳。左議政洪樂性。右議政李福源。行戶曹判書金華鎭。宣惠廳堂上鄭民始。行左承旨金尙集。假注書趙衍德。記注官金健修金鳳顯。以次進伏訖。命善等曰。早朝勞動之餘。聖體。若何。上曰。一樣矣。命善曰。眼候更。若何。上曰。此是年久之症。而今則年年添加。視物漸不如前。或於燭下。作書甚艱。是實可悶矣。弘淳曰。臣切惶悚。而仰瞻天顔。是臣區區之望矣。上曰。卿其仰瞻也。弘淳曰。痰核尙未快解。是亦焦悶矣。上曰。右相曾有眼病。今果何如。福源曰。臣則自兒時已有此病。而尙未差勝矣。樂性曰。以賤疾言之。所祟固非一時外氣。而漸致年久。則便至難治。伏願聖上。趁今問醫。進用當劑。宜矣。命善曰。左相之言。誠甚得宜。卽令醫官入診聖候。宜矣。上曰。吳道炯今則年老。莫知對症之劑。而大抵此病當暑添劇。未知其何以爲好也。弘淳曰。閭巷間或以針醫調治。則有勝於湯藥矣。上曰。眉稜痰核。幾至六七年。而終不快去。是亦可怪矣。福源曰。今此眼候。有妨看書。間或停撤。宜矣。樂性曰。右相之言誠好。俗所謂月下看書。燭下寫字。是爲最忌者矣。上曰。予非看書。莫可消遣。此則有難廢閣矣。福源曰。看書一節。爲難全廢。則使承旨儒臣。晉接讀奏。以備崇聽。宜矣。上曰。使人讀書。以之聽受。則極甚無味。故予果不爲之矣。肅廟朝患候。適因微事。自少時已然。先王朝患候。旣臻邵齡。始有此症。予則年未高。而有斯疾。到今苦歇無常。是甚可怪矣。弘淳曰。如欲責效。終莫如內治矣。上曰。雖欲內治。見今膈滯尙苦。有難進藥。且欲用拱辰丹。則眉稜紅暈。輒有發作。是甚難矣。福源曰。雖有些少藥害。趁今內治。誠宜矣。上曰。近來引飮太過。是亦可悶矣。福源曰。頻進米飮。亦是引飮之祟。姑令節飮。宜矣。上曰。果有此慮。故自數日停止矣。今於眼病。或有煩熱之時。則以冷水連洗。少得止熱矣。弘淳曰。若以冷水進洗。則反致有損。必以溫湯薰洗。誠爲好矣。上曰。雖欲醫治。今無可用者。卿等有誰聞知者乎。華鎭曰。右相家有一醫生。而其術頗可云矣。上曰。姓名爲誰。福源曰。自是全羅道人。而姓是丁哥矣。樂性曰。臣之同姓。亦有一儒生。爲術頗精明。而所欠者。不識按脈之節矣。命善曰。醫者執症。專在診脈。而不知其方。則有難任用矣。上曰。李慶儒聞有善名。果何如。民始曰。此與吳道炯。亦一般矣。上曰。吳道炯命藥。今難責效矣。向者王大妃殿患候。進用生脈散三十貼。以致添谻之症。其時予果焦悶以過矣。命善曰。伏承下敎。不勝驚悚。何可妄用此劑乎。上曰。本症果是痰火所祟。故試用此劑故耳。華鎭曰。江心水運來時。以司僕卜馬取用。則爲好矣。命善曰。江心水。進用於水剌之需。而當有益效矣。上曰。昔飮江水。頗淸冽。而今則味近重濁矣。民始曰。取其江中所流。則必淸冽矣。華鎭曰。露梁水甚淸遠。故就其中運來矣。上曰。旣發言端。醫官無論彼此。使之召入。好矣。弘淳曰。成川人李景華。醫術亦爲詳明云。竝爲招來。宜矣。樂性曰。禁營藥房李世珏。亦有善名。使之竝入。好矣。上曰。李泰萬亦云善術。提調出去。竝爲召入。可也。華鎭承命出。與李世珏李景華李泰萬李慶儒。偕入進伏曰。丁姓人。已爲還鄕云矣。上曰。江原道御史。今方入來。卿等登筵。可謂適其時矣。命書榻敎曰。江原道暗行御史入侍。賤臣承命出。與李夔偕入進伏。上曰。御史之促還。旣有蹤跡之露。故使之還朝耳。命夔進讀書啓。上曰。卿等詳聞所奏。可也。讀自鐵原府。上曰。該府使果善治乎。夔曰。簽丁察吏。分糶賑民。果有條理矣。讀至金化縣。上曰。宋達淵之明能戢奸云者。只戢吏奸。不能明察民情耶。夔曰。吏不用奸於還穀軍丁。故有是論啓矣。讀至金城縣。上曰。本縣田摠實數不足。其故何也。夔曰。凡所踏驗。只憑己丑量案。故果有紊亂之弊矣。上曰。流結爲名者何也。夔曰。此則流寓之民。來耕火巢。故名之曰流結。而其爲民弊則甚大矣。上曰。豎碑事何謂也。夔曰。前前縣令宋煥九。勒令民人刻石立碑之事矣。命善曰。立碑頌惠。自是禁令矣。夔曰。煥九稱以修改官樓。亦有徵錢於民間矣。上曰。秋牟豐歉。果何如。夔曰。初頭果有失稔之慮。而今十二日得雨後。快得免凶矣。上曰。畿內沿路。麥農何如。夔曰。入畿境。兩麥果未免歉矣。上曰。昨見東伯狀啓。則本道麥農。已判失稔云。比御史所奏。頗有懸殊矣。夔曰。耳牟果致失稔。黍稷等穀。善爲立苗。至於嶺東。野多灌沈。故去月念間。已爲移秧矣。上曰。果如御史所奏。則嶺以東可謂無慮矣。命善曰。旣是御史目見。則關東民事。實爲多幸矣。上曰。關北農形何如云耶。民始曰。麥事快免凶歉。黍粟今有大登之望云矣。讀至淮陽府。上曰。本府人心何如。夔曰。民是峽氓。故俗多淳尨。凡於待人之節。極爲寬厚。臣於出道之日。洞宣慰諭。則或有出穀相濟。惟恐未及矣。上曰。朴師崙。何爲恝視民窮。不念賙賑乎。夔曰。前府使初不留意於治績。故境民之多數流散。全未得聞。晩後雖欲救濟。已無及矣。上曰。淮金流民。判尹發牌部官。推尋成冊云。然否。民始曰。果爲廣探坊曲。修成冊以來云矣。夔曰。兩邑居民。與他有異。一年作農。如得豐熟。則以備數三年糧。故民皆忸安。如或失利。則輒致移散矣。讀至楊口縣。上曰。替納巫布云者。何也。夔曰。難捧之布。自官特減矣。讀至獜蹄縣。上曰。百里長谷。半爲沙礫云者。因年前水災而然乎。夔曰。然矣。上曰。本縣官用。與衿果川何如。民始曰。本縣有火巢。故稍勝於兩邑矣。上曰。向見尹得欽爲人頗詳明。而何以貶中乎。民始曰。曾任牙山時。雖見狀罷。終歸白脫。論其治績。亦有宿譽。中間作散。幾至十餘年。而今除此邑矣。上曰。政家之祛沈滯。雖曰美事。而漢帝所謂。郞官上應列宿。出宰百里。大抵民國重務。專在於擇人授官矣。樂性曰。聖敎至當矣。命善曰。政家不善擧行。故每有授官僨事之弊矣。上曰。政月不遠。可以預念處矣。讀至洪川縣。上曰。私人操切云者。何也。夔曰。衙客傔從。過有操切。故有是云矣。讀至橫城縣。上曰。納賂免役等事。誠極可怪矣。民始曰。本縣素多弊瘼。而每以未經守令人差送。故尤有僨敗之事矣。讀至原州牧。上曰。加結爲名者。何也。夔曰。本牧合爲二十面。而稱以新起加卜。每面加定一二三結。以屬官用矣。命善曰。此是原結之外。便同勒捧之稅矣。上曰。加徵始於何年乎。夔曰。事在六年前矣。上曰。然則非時判官創設之事矣。命善曰。事在六年。則在前判官。亦當入現告中矣。讀至江陵府。上曰。近來府使中誰有善治乎。夔曰。元景濂李得宗。果有治績之名矣。上曰。嶺之東西。何不分設兩邑乎。命善曰。嶺西則無開邑處。故自前未果矣。上曰。民有呈訴之事。則輒有百餘里往來云。是甚難矣。命善曰。言其民弊。則果爲不小矣。讀至襄陽府。上曰。治績。果何如。夔曰。威猛不足。而誠意可尙矣。讀至杆城郡。上曰。散債云云何也。夔曰。本郡至殘且小。而放債者爲三千兩。故民受其弊者多矣。讀至高城郡。上曰。指揮耕播。農民蒙利云者。何也。夔曰。相土之宜。敎民播百。故民以得賴者此也。上曰。預占風浪。漁船免溺云者。何也。夔曰。預知其某日風作。戒民不放船。故以致免溺之幸矣。上曰。此人曾在桂坊時。得聞井田法。以此推之。亦有知識之過人矣。華鎭曰。非但有吏治。亦善於醫術云矣。上曰。律己之節。何如。夔曰。居官不率內行。且廩餘不送本家。故民受其惠者多矣。上曰。此等人宜有嘉奬之典。道內當爲首褒乎。夔曰。然矣。讀至通川等邑。保安等驛。上曰。本驛之凋殘。何如是甚也。夔曰。近來郵官。連以遐方人差送。故不能釐革而然矣。讀至永平縣。上曰。尹羲厚之殫竭奉公。誠甚可嘉矣。命善曰。臣亦聞之。果善爲云矣。讀至楊州等邑訖。命書傳敎曰。政官。牌招開改。又命書榻敎曰。政官入侍。健修承命出。與吏曹判書李命植。參判鄭一祥。參議徐有防偕入進伏。上曰。高城郡守李復永居官奉公。爲本道最。宜有陞敍之典。今有府使窠乎。命植曰。今無見窠矣。上曰。如無見窠。則次次遷轉。好矣。有防曰。有特敎則以爲擧行矣。命書榻敎曰。高城郡守李復永。準職調用。上曰。政官詳覽繡啓後。仍爲覆奏。可也。命植曰。卽伏見江原道暗行御史李夔書啓。則金城前縣令宋煥九。卽是德相之姪。煥億之兄。許多不法之罪。在渠便同薄物細故。而繡啓旣有論列。拿問處之。橫城縣監崔孝達。本縣之陞鄕納錢。月增歲加。寅夤弄奸。得免役者。殆至五百人。此雖曰積來之弊。該縣監之旣不能釐革。又從以身犯。至於受賂而差任。黃口之充丁。已係不法之大者。而金應道之徑囚致斃。尤屬不審之罪。原城判官申韺。見欺於汰屬之際。得謗於差任之時。至若新起加卜之或歸官用。或屬下輩。雖曰襲謬。俱甚可駭。以此以彼。不可仍置。竝先罷後拿。保安察訪白處玄。私卜之不用馹馬。雖曰守法。悍吏之橫浸殘驛。不能戢弊。則不可以爲政。不久有所容貸。罷黜。何如。上曰。依爲之。其代皆於。今日政。各別擇差可也。出擧條命植曰。江陵府使李晉圭。吏則畏其廉約。民則察其弊瘼。逋吏之自服。氷役之永蠲。雖曰可尙。旣以目下加勉。宜在剛克爲言。洪川縣監沈鉁。決訟旣明。束吏且嚴。簽丁糶糴。俱有實惠。此亦可嘉。而旣以事或貽譏。戒在節飮爲言。其在飭勵之道。不可無警。竝推考。何如。上曰。依爲之。出擧條命植曰。高城郡守李復永。防給民役。修補公廨。指揮耕播。農民蒙利。預占風浪。漁船免溺。昨秋穡事。雖入尤甚。今春村樣。頓免難支爲言。而御史以首褒陳達。則宜有褒奬之典。事係恩賞。上裁。何如。上曰。此人自在從史之列。熟知淳厚。觀此繡啓。治著廉謹。且有幹局。合施別般奬用之典。以勸他邑宰。準職待窠。卽爲調用。可也。出擧條上曰。吏曹堂上先退。開政擬望以入。可也。命植曰。原城判官。今當差出。而本州以營下劇邑。素稱難治。不可不擇差。他道有聲績未準朔已準恨守令。竝擬。何如。上曰。依爲之。出擧條上曰。橫城縣監亦爲擇差。可也。命植曰。繡啓中關東畿內他餘守令察訪。旣無所論之疵。又無特異之績。竝置之。何如。上曰。依爲之。出擧條命植等先退。命書榻敎曰。刑曹判書入侍。上曰。尹㬘治績旣著。其志可尙。合施錫馬之典矣。命善曰。自上以示褒奬之典。則列邑必聳動爲治矣。上曰。通川朴宣燁之妻金氏捐千金防民役者。誠爲嘉尙。宜施夫人之帖矣。命善曰。此等之人。必施褒賞之典。然後當爲激勸之道矣。上曰。雖非班家女人。其夫亦以補賑。曾經嘉善實職。則亦有從夫之典矣。命善曰。聖敎果然矣。上曰。禁府都事丁志德母。以年九十。歲初特施加資之典。金氏之年。今果幾何。夔曰。年亦七十餘矣。命善曰。卽見江原道暗行御史李夔別單。則其一。論軍政事也。一自各邑陞鄕之後。疊役疊徵。無處無之。而橫城爲甚。金城次之。金城則已使該縣令査出塡代。而橫城之六百束伍。疊役過半。甚至有八歲馬兵。三歲武學。而所謂新鄕。則日加月增。竝與連姻族黨。得免身役者。殆至五百人。其中用事之人。從輕重決罪。而新鄕之名。一切革罷。使之移屬他役云矣。此莫非蔘價添補之害。而至若陞鄕捧賂。尤是不正名色中最甚者。爲守令者。如有一分嚴畏之心。何敢恣行不法。若是無忌乎。所當一一摘發。嚴加勘律。而便同令前。雖不追覈。從今以往。如或以陞鄕二字。更入於登聞中。則當該守令。施以贓汚之律。不飭道臣。從重嚴處。而爲先自橫城革罷新鄕。移屬他役。其餘諸邑。次第査櫛。俾絶積久奸弊之意。分付該道及諸道。何如。上曰。依爲之。命善曰。其一。論蔘弊事也。其救弊之論曰。京貢今不敢復望添價。又不可猝革。若止此數。而更無增加。則小民之福也。今於詳定元價外。又定添價幾何。一依京貢例。受價之後。其擧行之善不善。專責其人。不關本邑。則更加之弊。庶或少息。而原州別出蔘商。無與於他邑之商。恐合均一之道。似無偏重之歎云矣。此言或似有據。而各邑添價。多寡不一。今欲齊其不齊。則惟彼益寡之邑。得無加斂之慮乎。原州之只給元價。通力貿納。蓋以列邑蔘商。盡是原州人之故也。若使別出蔘商。則又將別討添價。原州之民。豈不稱冤乎。此所謂祛一弊生一弊。竝姑置之。何如。上曰。判府事及左右相之意。何如。弘淳曰。蔘商元定本價之外。更加高騰。橫侵各邑。已是莫大之弊。而此猶不足。復望一依京貢之例者。誠可痛也。蓋蔘商。本是一道難支之弊。自各邑隨其土産。各自備納。則豈有不可爲之理。而蔘商皆是營下人之故。惟恐其失利。必欲沮戲。此習不革。則蔘弊無可正之日矣。至若原州蔘商之欲爲加定。其計似不但已。況道臣守令足可變通之事。何必至於上聞。此則誠未安矣。樂性曰。關東蔘商。通一道莫大之弊。到今實無矯捄之道。而至於原州。別出蔘商之論。恐生州民無前之弊。今不可容易議之矣。福源曰。關東貢蔘。亦是任土之貢。則勿責本邑而專委蔘商。事體未安。至於原州之獨以本邑之貢。分責他邑之商。果似如何矣。上曰。諸重臣之意。何如。華鎭曰。關東蔘商之弊。臣未詳知存罷當否。有難仰對。而蔘價添給一款。不可輕議矣。民始曰。蔘商輩每以闕封之說。恐嚇列邑。故不得不有此添給之擧。今雖欲勿責本邑。專責蔘商。其勢末由。蓋內局蔘品之漸劣。各邑添價之益增。其弊專在於蔘商。若不於此矯革。則恐無方便之道矣。有隣曰。臣於關東蔘商事。旣不詳其利害存罷當否。不敢臆對矣。上曰。承旨曾經本道伯。亦陳所見。可也。尙集曰。本道蔘弊。臣於年前按藩時。果有所稔知。而善變無策。有難輕議矣。至若道內。各邑皆有蔘商。皆有添價。而原州之獨無者。蓋以各邑蔘商。盡是原州人。故自本官。只授元價貿納。而初無添價出給。今若別定本州蔘商。則添價徵索。勢所必至。其欲矯弊者。反或生弊矣。上曰。御史詳陳所見。可也。夔曰。蔘價多寡。各邑不同。多則十八九兩。少不下十四五兩。若從輕數磨鍊。以一定之價。通行列邑。俾不得增減。則更加之弊。庶或少息。而別定原州蔘商。無所干與於他邑諸商。然後雖從輕磨鍊。蔘商亦無不願之理矣。命善曰。大變小變。俱無好樣道理。若欲隨時隨改。則如掃塵然。終無釐正之日。姑且仍舊。以待思得良策而處之。似好矣。上曰。依爲之。命善曰。其一。論踏驗事也。道內未量。乃是八邑。而淮陽金城則竝與踏驗而久廢。常時不均之歎。已多民怨。災歲流亡之多。亦由此弊。第有要約之法。或可試行者。元帳付內。取時存實數。較其一面之幅圓長短。土品厚薄。以定其幾結。又於各里。一如分面之法。仍令里中解事者。逐田踏驗。使排卜數。則雖欲不均。其勢末由。此可爲一分矯捄之道云矣。踏驗乃是逐年應行之事。因循不行。守令之責也。若於秋成後。試用此法於一二面。如果無弊而有效。則次第行之。抑似無妨。令道臣議及守宰。採取物情。出意見論理狀聞後。更爲稟處。何如。上曰。御史所見。何如。夔曰。淮陽則尙用壬申出統。金城則尙用己丑奉單。其間多年。旣無陳起之不同。而無所區別。專由於踏驗之久不行也。新起無稅。多是豪右之田。舊陳白徵。無非窮民之土。故踏驗之議。所以沮閣。而不均之歎。作一痼弊。臣之必欲一番踏驗者。蓋以此也。而如或以爲猝難行之。則上所陳要約之法。或可有助。故敢達矣。上曰。判府事及左右相之意。何如。弘淳曰。秋後踏驗。自是各邑應行之事。淮陽金城之或三十年或十年不爲踏驗。終非法意。矯捄之方。飭勵之道。專在道臣守令。不當上煩朝廷矣。樂性曰。年年踏驗。旣是通一道應行之事。則淮陽金城兩邑之許多年獨不擧行。誠甚可怪。令道臣更探物情。狀聞後處之。恐合事。宜矣。福源曰。嶺西未量邑之不能逐年踏驗者。久成謬例。不獨淮金兩邑之爲然也。然而土俗各自有規。大體疏而不失。方便闊狹。專在守令。不足以上煩朝廷。如欲大加釐正。則改量之外。更無他道矣。上曰。右相言。好矣。改量一款。從後爲之。事曾有朝令。而至於踏驗。不必上煩。以此意申飭道臣。可也。命善曰。其一。論換穀事也。江陵還穀中耳牟稷。合爲二萬餘石。淮陽則耳牟稷。合爲一萬三千餘石。金城則耳牟稷。合爲七千餘石。今年皆已盡分。來頭捧糴。卽一民弊。江陵之民。皆願以米豆太參半準折換色。淮陽之民。耳牟稷各三分一。金城之民。耳牟二千石。亦願準折。待秋換納云矣。旣已準折。則無害於官。且待秋成。則有益於民。竝從民願。恐不害爲公私俱便之道。依此許施之意。分付道臣。何如。上曰。依爲之。命善曰。其餘諸條。竝令各該司稟處。何如。上曰。依爲之。出擧條上曰。蔘商創出何時耶。命善曰。本以邑蔘商。換出營蔘商者矣。福源曰。古則江原道。有戶蔘之名矣。樂性曰。近有蔘商之貿。故其價漸至踊貴矣。民始曰。近無好品貢蔘。其弊實由於蔘商之弄奸矣。弘淳曰。以丙申以後言之。羅蔘一錢價。亦不下四十兩矣。命善曰。江蔘元定價。只止八兩。而一自添價之後。轉至十四五兩矣。上曰。添價之數。使之除減。則好矣。命善曰。如減加數。則其弊可祛矣。上曰。御史所奏與書啓差異。合施推考之典矣。命善曰。朴敏道權萬興。御史旣以懲治。而李衡一。來在京中。未得捉治云。令捕廳卽爲機捕。移送秋曹。宜矣。上曰。李衡一。何如人也。夔曰。此是一名。而所行極殊常矣。上曰。此則以刑判勘斷。可也。命善曰。金女加資事。旣有特敎。不必稟處矣。上曰。然矣。上曰。江原中軍亦當差出。兵判卽爲入來稟處事。分付。健修承命出傳。上曰。淮陽校生李茂業之事親至孝。襄陽民金允恒妻李召史之從夫貞烈。俱甚可嘉。至於通川吏金致謙之赴火奉殿牌。江陵府書院重建事。禮堂固當稟處。而今不入來。竝令草記爲之。可也。民始曰。江原道暗行御史李夔別單。以金城縣人李廷爀朴師儒。淮陽人朴顯徵李淵龍自備私賑。極爲嘉尙。敢此附陳爲言矣。自備穀物。私賑飢民。雖甚可尙。而數爻不多。自本廳別無相當請施者。令道臣從優施賞。何如。上曰。依爲之。出擧條有隣曰。月前因通川民人李斗仁上言。金姓女人捐千金防蔘價之事。依判付。實跡有無詳探回移之意。發關於該道道臣矣。已至多日。尙無皁白。其所擧行。誠甚稽緩。江原監司金憙。推考。何如。上曰。依爲之。出擧條命植持橫城等邑望筒進伏。尙集跪進。上曰。首擬曺命喆。何如人也。命植曰。曾經礪山府使矣。上曰。刑判當知此人之如何矣。有隣曰。臣於按道時。府使之莅任。只滿數朔。故治績姑未見著。而爲人頗詳明矣。上曰。兵判若已入來。卽爲入侍事。分付。賤臣承命出。與鄭好仁偕入進伏。上曰。御史書啓。兵判稟處。可也。好仁曰。卽見江原道暗行御史李夔書啓。則江原監營中軍李寬徵。身襯不正之物。瞻聆可駭爲言。中軍則職務雖曰冗閑。擧措極爲駭然。不可仍置。罷黜。何如。上曰。依爲之。出擧條好仁曰。卽見江原道暗行御史李夔別單。則江陵將校李斗彬。自願納錢。新備旗幟四十二面。皆以廣緞爲之。竝與珠絡象毛。所入之錢。爲三百六十八兩。而摘奸之時。燦然生色。此亦可尙爲言矣。官府之所不能修補者。斗彬以一土校。能念陰雨之備。捐出財力。有此辦備之擧者。誠爲嘉尙。令該道道臣。各別施賞。以爲激勸之地。宜矣。而此不過自本道論賞之事。則登諸別單。至煩上達。誠有不審之失。當該御史。推考。何如。上曰。依爲之。出擧條上曰。中軍望。卽爲擬入。可也。好仁承命退出。上曰。兵判爲人甚淳謹。予所嘉歎者矣。命善曰。果無表裏。頗善政注矣。上曰。新溪縣監望。亦爲擬入。可也。命植等退出。上曰。新除海伯疏批。以勉湔前愆爲敎。卿等能識得旨意乎。命善曰。以擔着於黃昇源見之矣。上曰。兩西勅庫。聞皆枵然云。其在備不虞之道。事不成說矣。民始曰。折半給債。自是古例。而今則傾庫盡分。無一所儲。雖有所用之時。實無變通之道矣。弘淳曰。臣曾按箕營時。嚴飭守宰。以防此弊矣。今聞蕩然云。誠爲駭然矣。上曰。若送摘奸。則用債之人。皆當充納乎。命善曰。諸邑若聞摘奸之報。則擧皆預辦以備矣。上曰。文備郞旣已差下。使之下往。好矣。命善曰。備局文郞廳金載瓚徐龍輔。昨已啓下矣。似聞兩西勅需庫典守之法。漸不如古。守令或有憑藉斂散。取其餘利之事云。及此散債之時。宜有摘發之擧。兩郞廳發遣兩道。或逐邑或抽栍。一一反閱。査實以來。何如。上曰。依爲之。出擧條上曰。通信使再明年當差送。而人蔘一節。實無辦備之道。何以則爲好耶。命善曰。誠非細憂矣。上曰。向日戶判以爲。蔘價代錢出給云。此則事面終涉如何矣。民始曰。雖欲以錢代給。館倭必不受矣。命善曰。大差倭今方出來云。且兩年八送使。尙未出來。言其公費。實無所出矣。上曰。策應無路。儘不成說矣。上曰。兩道疑獄。刑判從今決折。好矣。有隣曰。北關狀啓。已爲啓下。而京畿狀啓。姑未下矣。上曰。此狀啓昨已啓下。而尙未得見云。似是政院遲滯而然矣。有隣曰。殺獄決折。必有三堂上備員。然後可以擧行矣。上曰。京中獄囚。何以爲之乎。有隣曰。重罪之干連諸人。已疎決矣。命書傳敎曰。聞判堂言。三堂有故。不得行公云。刑曹參判李𡊠許遞。京外獄案。已始審閱。有難付之生手。前參判金尙集。仍任前職。又命書榻敎曰。他承旨入侍。賤臣承命出。與徐鼎修偕入進伏。尙集退出。又命夔先退。命植等持新溪縣監望筒進伏。鼎修跪進。上曰。李素誰也。命植曰。故校理李明煥之子。而前有善治之名矣。好仁持江原中軍望筒進伏。鼎修跪進。命植好仁等。以次先退。上曰。今日晉接。專爲紙貢一事。卿等各陳所見。命善曰。今此紙貢。判府事自是主人。當有仰奏矣。弘淳曰。時任戶惠堂俱爲入侍。臣不必先爲仰奏矣。上曰。卿言過矣。詳陳所見。可也。弘淳曰。丙申年出擧條。未免煩瑣。而今此戶惠堂之爭執不決。誠是意外。頭腦不正則百事生弊。此是一番變通者矣。上曰。何以則有變通之道乎。弘淳曰。各貢物之惠廳上下。自是大經大法。而若有不足之數。則戶曹例爲別貿矣。上曰。戶判則以爲。七千卷貢價。必令自惠廳出給。其外容入。可以自戶曹擔當云矣。判府事前日擧條中。當有存罷間明言者入之。可也。華鎭跪進擧條草。仍命讀奏訖。上曰。戶判每以公用爲言。而所用爲幾何耶。華鎭曰。丙申後。每年公用。殆過八九百卷矣。上曰。擧條中。不必依例上下云。而移準之數若盡。則四千卷。當每年入送矣。民始曰。丙申之酌定卷數。戶曹之不得取用。俱是判府事定式者。而今日所奏如此。若改其定式擧條。則不必持難矣。上曰。此擧條事。在免貢前。故所奏如此。而今雖減陳謝之方物。三名日節使封進。則四千卷固是應給之物矣。弘淳曰。今則雖曰紙地稍有餘儲。此後自多有用之時矣。上曰。彼國方有萬餘卷所儲。本曹亦有萬餘卷所儲。今則頗有所裕矣。弘淳曰。今此所儲。以久陳紙名色。或不無公私濫用之弊。戶曹若知其爲別貿。則必當節用矣。上曰。來頭雖有濫用之事。何以知某人取用耶。華鎭曰。長興庫亦有公用紙物。一番定式後。誰敢濫用乎。上曰。擧條中。以不必二字爲言。則似無更言矣。弘淳曰。不必云云。卽是左右看之意也。上曰。若無免貢移準。則所餘似不滿一萬六千卷。而貢價之執此不給。終涉如何矣。弘淳曰。若當多用之時。則自然加貿矣。華鎭曰。臣之所陳。亦爲此慮矣。上曰。擧條出後。七千卷連爲上下乎。華鎭曰。姑無加卜定之事。而元貢則連爲上下矣。弘淳曰。丙申年所用。合爲萬餘卷。而庫中所儲。只千餘卷。故其時果爲別貿矣。華鎭曰。雖不濫用。每年應進排者。亦至千餘卷矣。民始曰。戶曹亦有白綿紙。而稱以下楮注紙。不爲取用。而每用方物白面紙。以其不費價而用之故也。上曰。每年當用之數。亦不下五千卷矣。民始曰。旣有三萬餘卷。則可以支七八年矣。又逐年上下。則餘儲將不知幾萬卷。而輒自戶曹取用。使惠廳給價。則非可繼之道也。樂性曰。舊陳紙雖致腐傷。使勿遷動。而公用之當否。更加商量爲之。好矣。上曰。此係民事。宜加軫念。以長興庫應供朔紙言之。一朔所入爲三十卷。而予果不用而還給。以大體論之。則無用之物。除減無妨。且惠堂之量出爲入云者。亦甚得。宜矣。雖曰寧失於民。此實不可許之事。而數年姑罷。亦涉苟簡。其於或減或罷或給中。當爲決定。而群議多端。方此咨且矣。華鎭曰。乍罷旋復。亦多難便之端矣。上曰。今年貢價。依例上下。明年則使之裁減。好矣。民始曰。若無判府事擧條。則臣豈持難乎。上曰。不必二字。以左右看之。誠亦無妨矣。上曰。此處已滿八起。彼中雖有八起。來頭事亦何預料。至於進香進賀等使行。不可爲移準之擧。而此處所存久陳紙四千卷。入用於印役者。亦有意焉。今年則依例上下。以備不虞。宜矣。上曰。存罷間戶判陳之。可也。華鎭曰。雖不爲私用。至於公用。亦有不可已者。決難罷貢矣。上曰。戶判輒以私用爲言。故惠堂執此爲難矣。上曰。方物封裹之外。又有餘儲。然後當有可用之處。今年則依前爲之。可也。華鎭曰。如是相持。徒損事體。只以臣所奏。出擧條。好矣。上曰。卿言。是矣。華鎭曰。方物白綿紙。自是年久元定之貢。而曾在丙申。判府事鄭弘淳。以如滿八起。則不必給價之意。有所筵稟矣。見今庫儲已滿八起。當爲移準者。又過八起。合以計之。殆至三萬餘卷。陳使謝使時方物。永爲蠲免。則元貢七千餘卷之每年捧留。果不無陳陳相仍。徒致腐傷之慮。故惠廳謂以留儲之已過定數。目前之姑無所用。欲爲依前筵稟。不給貢價。其所持難。無足爲怪。而大抵白綿紙品。與他有異。實非猝乍間貿用之物。若以庫儲移準之稍裕。權減元貢。及其不時需用之浩多。還爲復貢。出給貢價。使之卽地貿納。則不但貢人之稱冤。顧其勢誠有行不得者。此爲大段難便之端。且諸般元貢。雖有物種之遺在。應下貢價。例不得隨時闊狹。而獨於此紙貢。欲行乍罷旋復之政者。揆以事面。終涉苟簡。元貢存罷。旣非臣曹所可擅斷。往復惠堂。尙未決定。而貢價上下之屢朔愆期。亦甚可悶。姑爲依前給價。毋失貿紙之時似好。故敢此仰達矣。上曰。別使行一竝免貢之故。有此云云之說。而貢價存罷。所係不輕。今年則依例給價。從後爛商稟處。可也。出擧條上曰。今此賜批之意。使貢人以知權減。好矣。命善曰。不待下敎。貢人輩必知之矣。上曰。提調率醫官進前。華鎭與李慶儒等進伏。上曰。初接醫者。猝難問藥矣。民始曰。同參議藥。然後始問湯劑。自是已例矣。上曰。此人醫術。何如。民始曰。頗操心矣。上曰。痰核不解。當用何劑。慶儒曰。曾見眼部之病。雖用當劑。乍消旋發矣。上曰。別無他藥乎。慶儒曰。眼胞屬脾胃。內外交治。宜矣。命退。景華進伏。上曰。痰核當劑爾其詳言。景華曰。以梟血塗付當處。則自可差復矣。上曰。梟血何以爲當劑乎。景華曰。此是醎能軟堅之方矣。命退。李泰萬進伏。上曰。俄者問藥。爾亦詳聞。必陳所見。可也。泰萬曰。猝難仰奏矣。命退。李世珏進伏。上曰。當用何劑而有效乎。世珏曰。宜用消風散矣。命書消風散藥錄訖。命退。上曰。判府事明日入來。藥院招致慶儒等。與吳道炯。試問當藥之可否。可也。命大臣戶惠堂先退。命書傳敎曰。此時守令。不可曠官。今日政。新除授守令。使之明日辭朝。遷轉守令。毋論辭朝及除辭朝。皆令卽速赴任。毋或遲滯之意。令該曹各別嚴飭。命退。承史以次退出。